**Uunga siunnersuut: Kalaallit Nunaanni pasinapiluttumik kalerriisunik illersuineq pillugu Inatsisartut inatsisaat nr. xx, xx.xx.20XX-meersoq**

**Kapitali 1**

*Inatsisip atuuffia nassuiaatillu*

§ 1. Inatsit inatsisinik mianernartunillu allanik unioqqutitsinerit pillugit nalunaaruteqarnernut atuuppoq.

Imm. 2. Inatsilli illersornermi sillimaniarnermilu pissutsit pillugit neqeroortitsinernut malittarisassanik unioqqutitsinernik nalunaaruteqarnernut atuutinngilaq.

Imm. 3. Inatsit ukunani aamma atuutinngilaq:

1) Paasissutissanut eqqartuussisoqarneq pillugu inatsimmi § 81 naapertorlugu eqqartuussissuserisut nipangiusimasussaatitaanerannut.

2) Paasissutissanut napparsimasut inatsisitigut inissisimanerat pillugu Inatsisartut peqqussutaanni § 23 naapertorlugu peqqinnissaqarfimmi sulisut nipangiusimasussaatitaanerannut.

3) Eqqartuussivimi isumasioqatigiinnermi taasinermilu paasissutissanut nipangiusimasussaatitaanermut ilaasunut.

4) Pinerluttulerineq pillugu inatsimmi sulianut.

**§ 2.** Unioqqutitsinernik immikkoortuni aalajangersimasuni malittarisassat naapertorlugit nalunaarutit pillugit immikkut malittarisassat suli atuupput. Inatsimmi matumani malittarisassat pissuseq saneqqunneqarsinnaanngitsumik killilersorneqanngippat, malittarisassani taaneqartuni oqaaseqatigiinnut siullernut tapertaapput.

**§ 3.** Inatsimmi matumani uku imatut paasineqassapput:

1) Unioqqutitsinerit: Iliuutsit iliuuseqannginnerilluunniit

a) annertuumik unioqqutitsinerullutik pissutsilluunniit mianernartuullutik, tak. § 1, imm. 1, imaluunniit

b) inatsisip attuuffiani malittarisassani siunertanik saneqqutsisinnaanngortitsisut, tak. 1, imm. 1.

2) Unioqqutitsinerit pillugit paasissutissat: Paasissutissat suulluunniit, tassunga ilanngullugit unioqqutitsisoqavinneranik unioqqutitsinerusinnaasunilluunniit pissutissaqartumik pasitsaassinerit, suliffimmi pasinapiluttumik kalerriisartup suliffigisaani suliffigisimasaanilluunniit, suliffimmiluunniit allami sulinini aqqutigalugu pasinapiluttumik kalerriisartup attavigisaani pisut, unioqqutitsinernilu taamaattunik isertuussiniarnerit.

3) Nalunaaruteqarneq: Unioqqutitsinerit pillugit paasissutissanik oqaasiinnartigut allaganngorluguluunniit nalunaarutiginninneq.

4) Suliffigisami nalunaaruteqarneq: Suliffimmi namminersortumi suliffimmi pasinapiluttoqarneranik kalerriisoqarsinnaatitsinermi unioqqutitsinerit pillugit paasissutissanik oqaasiinnartigut allaganngorluguluunniit nalunaarutiginninneq.

5) Tamanut saqqummiussineq: Unioqqutitsinernik avataani pasinapiluttoqarneranik kalerriisoqarsinnaatitsinermi inatsimmut matumunnga ilaasumut paasissutissanik oqaasiinnartigut allanngorluguluunniit nalunaaruteqarneq.

6) Tamanut saqqummiussineq: Unioqqutitsinerit pillugit paasissutissanik tamanut saqqummiussineq.

7) Pasinapiluttumik kalerriisoq: Inuk unioqqutitsinerit pillugit paasissutissanik suliamik ingerlatsinerminut atatillugu pissarsiarisimasanik nalunaarutiginnittoq, avammulluunniit saqqummiisoq.

8) Akunnermiliuttoq: Inuk pasinapiluttumik kalerriisup sulinermut atatillugu nalunaaruteqarnerani ikiuisoq ikiuineralu isertuunneqartariaqartoq.

9) Sulinermut atatillugu: Pisortani namminersorlutillu inuussutissarsiortuni maannakkut siusinnerusukkullu suliaqarneq, suliap suunera apeqqutaatinnagu, inuit tassani unioqqutitsineq pillugu paasissutissanik pissarsillutik, inuillu taakku paasissutissat taamaattut nalunaarutigigunikkit pillaatitut akiniarneqariaannaallutik.

10) Inuk attuumassuteqartoq: Inuk imaluunniit inatsisit tunngavigalugit inuttut isigineqartoq nalunaaruteqarnermi avammulluunniit saqqummiussinermi inuttut unioqqutitsisutut oqaatigineqartoq, inuulluunniit taaneqartup attaveqarfigisaa.

11) Pillaatitut akiniutit: Sulinermut atatillugu toqqaannartumik toqqaanngitsumilluunniit iliuuseqarneq iliuuseqannginnerluunniit. suliffimmi namminermi avammulluunniit nalunaaruteqarnerup avammulluunniit saqqummiussinerup kingunerisaa pasinapiluttumik kalerriisumulluunniit pissutissaqanngitsumik ajoqutaalerneranik kinguneqarsinnaasoq.

12) Ingerlatitseqqinneq: Nalunaarummik tigusaqartup oqartussalluunniit oqaatigineqartup eqqortuuneranik nalilersuisussaatitaasup iliuusissaq aalajangigaa, unioqqutitsinerullu iliuuseqarfiginissaa pinngitsoortinnissaa naleqqulluni, tassunga ilanngullugu iliuuseqarnikkut, soorlu suliffimmi namminermi misissuineq, pinerluttoqarsimanersoq paasiniaaneq, eqqartuussisutigoortumik sulissutigititsineq, aningaasat utertinneqarnissaannik eqqartuussivinnut suliassanngortitsineq sulialluunniit naammassineqarnera.

13) Akissuteqarneq: Ingerlatitseqqinneq pillugu taamatullu ingerlatitseqqinnermut tunngavilersuut pillugu pasinapiluttumik kalerriisumut nalunaaruteqarneq.

*Isumaqatigiissummut tunngasut*

**§ 4.** Inatsit pasinapiluttumik kalerriisumut inunnulluunniit attuumassuteqartunut ajoqutaasumik isumaqatigiissuteqarnikkut saneqqunneqarsinnaanngilaq.

**Kapitali 2**

*Pasinapiluttumik kalerriisunik illersuinermut illersuinerullu imarisaanut piumasaqaatit*

**§ 5.** Inatsit pasinapiluttumik kalerriisumut imatut iliuuseqartumut atuuppoq:

1) Kapitali 3 naapertorlugu suliffimmi pasinapiluttoqarneranik kalerriisoqarsinnaatitsinermut nalunaaruteqarneq

2) Kapitali 3 naapertorlugu avataani pasinapiluttoqarneranik kalerriisoqarsinnaatitsinermut nalunaaruteqarneq

Imm. 2. Inatsit pasinapiluttumik kalerriisup tamanut saqqummiussinera imatut pisoqarnerani atuuppoq:

1) Pasinapiluttumik kalerriisoq tamanut saqqummiussisoq pasinapiluttumik kalerriisumik immikkoortortaqarfik piffissarititap § 12, imm. 2, nr. 3, aamma § 19, imm. 2, nr. 3-mi aalajangerneqartup iluani naleqquttumik nalunaaruteqarneq pillugu iliuuseqarsimatinnagu kapitalit 3 aamma 4 naapertorlugit siullermik suliffimmi tamanut saqqummiussisimappat toqqaannartumilluunniit tamanut saqqummiussisimappat.

2) Pasinapiluttumik kalerriisoq tamanut saqqummiussisoq unioqqutitsineq pisortat soqutigisaannik ajoqusiinissaa aarlerinaateqartoq ajoqutaavissasorluunniit tunngavissaqartumik isumaqarpat.

3) Pasinapiluttumik kalerriisoq tamannut saqqummiussisoq avataani pasinapiluttoqarneranik kalerriisoqarsinnaatitsinermut nalunaaruteqarnermi pillaammik akiniaasoqariaannaasoq imaluunniit suliami unioqqutitsinerup sunniuteqartumik iliuuseqarfiginissaa ilimanarpianngitsoq tunngavissaqartumik isumaqarpat.

**§ 6.** Inatsisikkut illersuineq taamaallaat paasissutissat nalunaarutigineqartut tamanulluunniit saqqummiunneqartut piffissami nalunaaruteqarfiusumi eqqortuunerannik pasinapiluttumik kalerriisoq tunngavissaqartumik ilimasussimappat paasissutissallu § 1, imm. 1 naapertorlugu inatsisip atuuffiata ataaniippata atuuppoq**.**

**§ 7.** Pasinapiluttumik kalerriisoq§§ 5 aamma 6-imi illersuinermik piumasaqaatinik eqqortitsippat, paasissutissanik pineqartunik nalunaaruteqarnermi tamanulluunniit saqqummiussinermi pissutsinik § 1, imm. 1-imi ilaasunik ersersitsinissap pisariaqarneranik pasinapiluttumik kalerriisoq tunngavissaqartumik ilimagisaqarsimanera piumasaralugu nipangiussimasussaatitaanermik inatsisikkut aalajangerneqartumik sumiginnaasimasutut isigineqassanngilaq tamassumunngalu akisussaatinneqassanani.

Imm. 2. Pasinapiluttumik kalerriisoq §§ 5 aamma 6-imi illersuinissamik piumasaqaatinik eqqortitsisoq taamatut iliorneq immikkut pillaataasussaasumik iliornerunngitsoq piumasaralugu paasissutissanik nalunaarutigineqartunik tamanulluunniit saqqummiunneqartunik pissarsisimaneranik akisussaatinneqanngilaq.

**§ 8.** Pasinapiluttumik kalerriisoqinatsimmi tamanna pillugu malittarisassat suliffimmi avataanullu nalunaaruteqarnerata avammulluunniit saqqummiinerata kinguneranik pillaammik akiniarneqassanngilaq, tassunga ilanngullugit siorasaarneqassanngilaq pillaammilluunniit akiniarniarsarineqassanani.

Pasinapiluttumik kalerriisoq aamma nalunaaruteqarnissamut akornuserneqassanngilaq akornuserniarneqassananilu.

Imm. 2. Imm. 1 malillugu pillaammik akiniarneqarnissamut illersuinermi matumani inuit aamma ilaapput:

1) Akunnermiliuttut.

2) Inuit pingajui pasinapiluttumik kalerriisumut attuumassuteqartut sulinermullu atatillugu pillaammik akiniarneqarsinnaasut.

3) Suliffeqarfiit oqartussallu pasinapiluttumik kalerriisup pigisai imaluunniit sulinermut atatillugu allatut sullitarisai.

Imm. 3. Pasinapiluttumik kalerriisoq, pasinapiluttumik kalerriisup unioqqutitsinerup § 1, imm. 1-imi ilaasup ersersinnissaa pisariaqartutut pissutissaqartuuneranik ilimagisaqarnera piumasaralugu eqqartuussivinnut suliassanngortinneqarnissamut akerliliiniarluni nalunaaruteqarnerup avammulluunniit saqqummiinerup patsisissaqartuuneranik nalunaaruteqarsinnaatitaavoq.

**Kapitali 3**

*Suliffimmi pasinapiluttoqarneranik kalerriisoqarsinnaatitsinerit*

*Pasinapiluttoqarneranik kalerriisoqarsinnaatitsinermik pilersitsinissamik periarfissaq*

**§ 9.** Sulisitsisut namminersortut sulisut paasissutissanik § 1, imm. 1-imut ilaasunik nalunaaruteqarfigisinnaasaannik pasinapiluttoqarneranik kalerriisoqarsinnaatitsinermik pilersitsisinnaapput.

Imm. 2. Sulisitsisut imm. 1-imi ilaasut suliffeqarfissuarmi namminermi pasinapiluttoqarneranik kalerriisoqarsinnaatitsinermik pilersitsisinnaapput. Naalakkersuisut oqaaseqatigiit siulliata atorneqannginnissaa pillugu malittarisassiorsinnaapput.

*Suliffimmi nalunaarutinik ingerlatitseqqinnernilu suleriaatsit*

**§ 10.** Suliffimmi pasinapiluttoqarneranik kalerriisoqarsinnaatitsineq allaganngorlugu oqaasiinnartigulluunniit taakkuluunniit marluk atorlugit nalunaaruteqarsinnaatitsisoqassaaq. Oqaasiinnartigut nalunaaruteqarnissamut periarfissaqarpat, nalunaaruteqarneq pasinapiluttumik kalerriisup qinnuiviginninneratigut naleqquttumik piffissaliussaqarluni naapilluni ataatsimiinnermi pisinnaassaaq.

*Pasinapiluttumik kalerriisoqarnermut immikkoortortaqarfimmik toqqaaneq*

**§ 11.** Sulisitsisoq § 9-mi ilaatinneqartoq inummik immikkoortortaqarfimmilluunniit kinaassusersiunngitsumik ukuninnga suliassaqartussamik toqqaassaaq:

1) Nalunaarutinik tigusisartoq pasinapiluttumik kalerriisumullu attaveqartoq

2) Nalunaarutinik malittarinninneq, tak. § 12, imm. 2, nr. 2.

3) Pasinapiluttumik kalerriisumut akissuteqartartoq, tak. § 12, imm. 2, nr. 3.

Imm. 2. Suliassat imm. 1-imi taaneqartut suliffeqarfissuarmi inatsit manna malillugu suliarinninnissamik piumasaqaammik eqqortitsisussamit suliarineqarsinnaapput. Naalakkersuisut oqaaseqatigiit siulliata atorneqarnissaa pillugu malittarisassiorsinnaapput.

**§ 12.** Suliffimmi pasinapiluttoqarneranik kalerriisoqarsinnaatitsineq imatut ilusilersorneqassaaq pasinapiluttumik kalerriisup, inuup attuumassuteqartup inuillu pingajuata nalunaaruteqarnermi taaneqartup kinaanerata isertuunneqarnissaa akuerineqanngitsumillu tamassuminnga pissarsisoqannginnissaa qulakkeerneqarlutik.

Imm. 2. Sulisitsisoq pasinapiluttoqarneranik kalerriisoqarsinnaatitsinermi suleriaatsinik naleqquttunik ukuninnga qulakkeerinniffiusunik atuutilersitsissaaq:

1) Pasinapiluttumik kalerriisoq nalunaarutip tiguneqarneranik taassuma tiguneqarnerata kingorna ullut arfineq marluk qaangiutsinnagit uppernarsaammik tigusaqassaaq.

2) Nalunaarut peqqissaartumik ingerlateqqinneqassaaq.

3) Pasinapiluttumik kalerriisoq piaarnerpaamik nalunaarutillu tiguneqarneranit qaammatinik pingasunik kingusinnerunngitsumik akissummik tigusaqassaaq, tak. nr. 1.

*Paasissutissiisussaatitaaneq*

**§ 13.** Sulisitsisup § 9-mi ilaasup paasissutissat uku ersarissumik paasiuminartumillu sulisuminit pissarsiarineqarsinnaatissavai:

1) Suliffimmi pasinapiluttoqarneranik kalerriisoqarsinnaatitsinermut nalunaaruteqarnermi suleriaaseq, tassunga ilanngullugu unioqqutitsineq suliffimmi namminermi sunniuteqartumik nalunaaruteqarnissamik kaammattuinermi, pasinapiluttumillu kalerriisoq pillaammik akiniuteqartoqariaannaasoqannginneranik naliliippat.

2) Avammut nalunaaruteqarnermi suleriaatsit, tak. kapitali 4.

*Ataatsimut nalunaaruteqartarfiit suleriaatsillu*

**§ 14.** Sulisitsisut namminersortut suliffimmi avataanilu pasinapiluttoqarneranik kalerriisoqarsinnaatitsinermik pilersitsineq ingerlatsinerlu eqqarsaatigalugit avitsisinnaapput.

*Uppernarsaasiortussaatitaaneq*

**§ 15.** Sulitsisup § 9-mi ilaasup pasinapiluttoqarneranik kalerriisoqarsinnaatitsinermik pilersitsineq suleriaatsillu pillugit allaganngorlugu uppernarsaatit toqqortarissavai, tak. §§ 10-mit 21-mut.

**Kapitali 4**

*Avataani pasinapiluttoqarneranik kalerriisoqarsinnaatitsinermut aaqqissuussinerit*

*Avataani pasinapiluttoqarneranik kalerriisoqarsinnaatitsinermut pilersitsisussaatitaaneq*

**§ 16.** Pisortani namminersorlutillu sulisitsisut 30-t sinnerlugit sulisoqartut sulisut paasissutissanik § 1, imm. 1-imi ilaasunik nalunaaruteqarfigisinnaasaannik avataani pasinapiluttoqarneranik kalerriisoqarsinnaatitsinermut pilersitsissapput,

*Imm. 2.* Naalakkersuisut imm. 1-imi aalajangersakkap atorneqarsinnaanissaanut namminersorlutik inuussutissarsiuteqartuni 30-t inorlugit sulisulinni aamma pasinapiluttoqarneranik kalerriisoqarsinnaatitsinermut pilersitsisoqarnissaanut malittarisassiorsinnaapput.

Imm. 3. Pasinapiluttoqarneranik kalerriisoqarsinnaatitsineq immikkoortunut aalajangersimasunut inatsisit naapertorlugit pilersinneqarnikut, tak. § 2, atuutiinnassapput.

*Avataani pasinapiluttoqarneranik kalerriisoqarsinnaatitsinermut piumasaqaatit*

**§ 17.** Avataani pasinapiluttoqarneranik kalerriisoqarsinnaatitsinermut allaganngorlugu oqaasiinnartigullu nalunaaruteqartoqarsinnaassaaq pasinapiluttumik kalerriisullu qinnuivigineratigut naleqquttumik piffissaliussaqarluni naapilluni ataatsimiinnermi nalunaaruteqartoqarsinnaassallutik.

*Imm. 2.* Naalakkersuisut avataani pasinapiluttoqarneranik kalerriisoqarsinnaatitsinermut § 16-imi taaneqartumut piumasaqaatit pillugit sukumiinerusunik malittarisassiorsinnaapput.

**§ 18.** Sulisitsisut § 16-imi taaneqartut suleqatigisat pingajuannik ukuninnga akisussaasussamik toqqaassapput:

1) Nalunaarutinik tigusineq pasinapiluttumillu kalerriisumut attaveqarneq.

2) Nalunaarutinik tiguneqartunik ingerlatitseqqinneq, tak. § 19, imm. 2, nr. 2.

3) Pasinapiluttumik kalerriisumut akissuteqarneq, tak. § 19, imm. 2, nr. 3.

*Imm. 2.* Suliffeqarfiit ingerlatseqatigiiffissuarnut ilaasut imm. 1-imi suliassat taaneqartunut, avataani suliamut peqataasunik toqqaasinnaapput. Naalakkersuisut imm. 1-i atuutinnginnissaanut malittarisassiorsinnaapput.

*Avataanut nalunaaruteqarnermi ingerlatitseqqinnermilu suleriaatsit*

**§ 19.** Avataani pasinapiluttoqarneranik kalerriisoqarsinnaatitsineq imatut ilusilersorneqassaaq paasissutissat tamakkiisuunissaat, innarligassaannginneq isertuussinerlu inuillu akuerisaanngitsut taakkuninnga pissarsisinnaannginnissaat qulakkeerneqarlutik.

Imm. 2. Avataani pasinapiluttoqarneranik kalerriisoqarsinnaatitsineq ukuninnga qulakkeerinnittussanik suleriaatsinik naleqquttunik atuutilersitsisoqassaaq:

1) Pasinapiluttumik kalerriisoq, taanna allatut ersarissumik qinnuiviginnissimanngippat imaluunniit nalunaarummik uppernarsaanermi pasinapiluttumik kalerriisup kinaanerata illersugaanera navianartorsiortinneqassappat nalunaarummik tigusaqarnerup kingorna ullut 7-it qaangiutinnagit nalunaarut pillugu uppernarsaammik tigusaqassaaq.

2) Nalunaarummik peqqissaartumik ingerlatitseqqiisoqassaaq.

3) Pasinapiluttumik kalerriisoq tigusaqarnermik uppernarsaaneq qaammatit 3-t qaangiutsinnagit imaluunniit pisuni tunngavilersorluakkani qaammatit 6-ini, akissummik tigusaqassaaq.

4) Pasinapiluttumik kalerriisoq nr. 3 malillugu akissuteqarnermut atatillugu taamatut nalunaarfigineqarsimanngippat, nalunaaruteqarnerup kinguneranik misissuinerup inaarutaasumik inernera pillugu nalunaarummik tigusaqassaaq.

5) Pasinapiluttumik kalerriisoq paasissutissat ingerlateqqinneqarnissaat sioqqullugu nalunaarummik tunngavilersukkamik tigusaqassaaq, tak. § 26 imm. 4.

Imm. 3. Avataani pasinapiluttoqarneranik kalerriisoqarsinnaatitsineq nalunaarutinik inatsisip atuuffianut, tak. § 1, imm. 1, ilaanngitsunik itigartitsisoqarsinnaavoq, taakkulu oqartussanut allanut ingerlateqqinneqarnissaannik pisussaaffeqartoqanngilaq.

*Paasissutissiisussaatitaaneq*

**§ 20.** Sullisitsisoq § 16-imi ilaatinneqartoq avataani pasinapiluttoqarneranik kalerriisoqarsinnaatitsinermut nalunaaruteqarnermi suleriaaseq pillugu sulisuminut erseqqarissumik paasinartumillu paasissutissiissaaq.

*Suliap naammassineqarnera*

**§ 21.** Avataani pasinapiluttoqarneranik kalerriisoqarsinnaatitsinermi nalunaarutinik suliarineqarnermi imatut pisoqarnerani naammassineqarneranik aalajangiisoqarsinnaavoq,

1) unioqqutitsinerit pillugit paasissutissat ersarissumik mianernannginnerusunik imaqarpata ingerlatitseqqinnissarlu pisariaqanngippat, imaluunniit

2) inatsisit tunngavigalugit pissutsit pissusiviilluunniit allatut ingerlatitseqqinnissamik tunngavissaqartitsinngippata, siusinnerusukkut nalunaarutip suliarineqarnera naammassereerneqarsimasumut tunngatillugu unioqqutitsineq pillugu paasissutissanik pingaaruteqartunik nutaanik imaqanngippat.

Imm. 2. Imm. 1 malillugu aalajangiinerit allaffissornermi oqartussamut allamut suliareqqitassanngortinneqarsinnaanngillat.

**Kapitali 5**

*Suliffimmi avataanilu pasinapiluttoqarneranik kalerriisoqarsinnaatitsinermi sulianik suliarinninnermi malittarisassat*

**§ 22.** Nalunaarutit pasinapiluttoqarneranik kalerriisoqarsinnaatitsineq inatsit una naapertorlugu pilersinneqartumi,nalunaarutit suliarinissaannut pisariaqaraangat inuit pillugit paasissutissat suliarineqarsinnaapput.

*Suliffimmi avataanilu pasinapiluttoqarneranik kalerriisoqarsinnaatitsinermi nalunaarsuinermut il.il. ataatsimut malittarisassat*

**§ 23.** Nalunaarutit tiguneqartut nalunaarsorneqassapput. Nalunaarsuineq nipangiussimasussaatitaaneq § 25-mi aalajangersarneqartoq naapertorlugu pissaaq.

Imm. 2. Inatsit manna naapertorlugu nalunaarutit taamaallaat pisariaqartillugu inatsillu malillugu piumasaqaatit eqqortinnissaannut pisariaqaraangat pissutsinullu naleqqiullugu sivisussusilimmik toqqortarineqarsinnaapput.

**§ 24.** Oqaasiinnartigut nalunaarutit pasinapiluttumik kalerriisup akuersinerata kingorna oqaloqatigiinnerit ataatsimiinneriluunniit immiunnerisigut imaluunniit ataatsimiinnermit oqaloqatigiinnermillu pasinapiluttumik kalerriisup misissussallugit, naqqissallugit periarfissaqarfigisaanik eqqortumik takutitsisumik imaqarniliornikkut imaqarniliarlu atsiorlugu akuersineratigut, uppernarsarneqassapput.

Imm. 2. Oqarasuaatikkut oqaasiinnartigut nalunaarutit aamma oqaloqatigiinnermit eqqortumik takutitsisumik pasinapiluttumik kalerriisup misissussallugu, naqqissallugu periarfissaqarnissaanik allakkiornikkut allakkiarlu atsiorlugu akuersineratigut uppernarsarneqassapput.

*Nipangiussimasussaatitaaneq*

**§ 25.** Nalunaarutinik tigusisussatut nangitseqqiisussatullu toqqarneqartoq, tak. § 11 aamma § 18, paasissutissat tassani allaqqasut eqqarsaatigalugit nipangiussimasussaatitaavoq.

Imm. 2. Imm. 1-imi nipangiussimasussaatitaaneq taamatuttaaq inunnut § 26 malillugu ingerlatitseqqiinikkut imm. 1-imi paasissutissanik ilisimasaqalersunut atuuppoq.

Imm. 3. Imm. 1-imi nipangiussimasussaatitaaneq taamatuttaaq sulisunut akuerineqanngitsunut avataani pasinapiluttoqarneranik kalerriisoqarsinnaatitsinermik ingerlatsisunut, tak. § 16, paasissutissanik imm. 1-imi taaneqartunik siunertarineqanngitsumik ilisimasaqalersunut atuuppoq.

*Ingerlatitseqqiineq*

**§ 26.** Pasinapiluttumik kalerriisup kinaanera pillugu paasissutissat taakkunani pasinapiluttumik kalerriisup kinaanera toqqaannartumik toqqaannanngitsumillu paasineqarsinnaalluni, sulisut nalunaarutinik tigusisinnaatitaasutut ingerlateqqiisinnaasutullu akuerineqartut, tak. § 11, imm. 1 aamma § 18, saniatigut pasinapiluttumik kalerriisoq ersarissumik akuersisimatinnagu allanut ingerlateqqinneqassanngillat.

Imm. 2. Paasissutissat imm. 1-imi ilaasut, tak. § 1, imm. 1, aatsaat unioqqutitsineq iliuuseqarfiginiarlugu imaluunniit inuit akuusut imminnut illersorsinnaatitaanerisa qulakkeernissaa siunertaralugu pippat, pasinapiluttumik kalerriisoq akuersippat pisortani oqartussanut allanut ingerlateqqinneqassapput.

Imm. 3. Paasissutissanik imm. 1-imi taaneqartunik nalunaaruteqarnerup saniatigut paasissutissat aatsaat allanik ingerlatitseqqinnerup ilaatut imaluunniit unioqqutitsineq, tak. § 1, imm. 1, iliuuseqarfiginiarlugu misissuisoqarpat nalunaarutinik tigusisussatut nangitseqqiisussatullu toqqarneqartup saniatigut allanut ingerlateqqinneqarsinnaapput.

Imm. 4. Nalunaaruteqarnermi misissuinerit eqqartuussivimmiluunniit suliat suliamut attuumassuteqartut navianartorsiortinneqanngippata imm. 2 malillugu ingerlatitseqqiinnginnermi pasinapiluttumik kalerriisoq nalunaarfigineqassaaq.

Imm. 5. Pisortat ingerlatsineranni suliassat suliarineqartarnerat pillugu inatsimmi peqataasup suliassamut tunngasunik ilisimasaqarnera, peqataasup isumaanik tusarniaaneq tunngavilersuinerlu pillugit kapitalit 4-mit 6-imut paasissutissanut imm. 1-imi taaneqartunut atuutinngillat.

**§ 27.** Naalakkersuisut paasissutissat suliamut attuumassuteqartut tamaasa nalunaarutinik tigusisussatut ingerlatitseqqinnissamilu toqqarneqartunit, tak. § 11 aamma § 18, naatsorsueqqissaarnerit suliarinerannut atugassatut pissarsiarisinnaavaat.

*Imm. 2.* Naalakkersuisut nalunaarusiornermut atorneqarsinnaasumik malittarisamik aalajangersaassapput.

*Suliffimmi avataanilu pasinapiluttoqarneranik kalerriisoqarsinnaatitsinermi piffissaq suliarinniffik pillugu maalaarut*

**§ 28.** §§ 12 aamma 19-imi piffissaliussanik qaangiineq Naalakkersuisut Siulittaasuannut maalaarutigineqarsinnaavoq, tamatumanilu Siulittaasoq naammagittaalliorneq pillugu aalajangiisinnaalluni.

*Imm. 2.* Naalakkersuisoq suliassaqarfimmut akisussaasoq isumaqarpat qaangiinermut taamaallaat suliap suuneranik imarisaanillu pissuteqartoq, Naalakkersuisoq suliassaqarfimmut akisussaasoq allamik avataanilu pingajuusumik suliap suliarineqarneranut akisussaasussamik toqqaasinnaavoq. Suliap suliarineranut aningaasartuutit sulisitsisup akilissavai. Sulisitsisoq akiliisarnermik unitsitsinikuuppat allanilluunniit pissuteqarluni aningaasartuutit akilersinnaanngippagit, taakku Nunatta Karsianit akilerneqassapput.

**Kapitali 6**

*Taartisiat, uppernarsaatinik naliliineq pineqaatissiinerlu*

**§ 29.** Pasinapiluttumik kalerriisutimaluunniit inuk aamma inatsisit tunngavigalugit inuttut isigineqartoq § 8, imm. 2 ilaatinneqartoq, nalunaaruteqarnerup kinguneranik pillaatitut akiniarneqartoq imaluunniit nalunaaruteqarnissamut akornuserneqartoq akornuserniarneqartorluunniit taarsiivigineqarnissamik piumasaqaateqarsinnaavoq. Taartisiassap annertussusia Kalaallit Nunaanni suliffeqarnermi atugassaritinneqartut isigalugit aalajangerneqassaaq.

*Imm. 2.* Sulisoq § 8, imm. 1-imut akerliusumik soraarsinneqarpat, soraarsitsineq atorunnaarsinneqassaaq, sulisullu atorfimminiiginnassanerluni sulileqqissalluniluunniit kissaatigippagu. Tamannali immikkut pisuni aamma illuatungeriit soqutigisaannik naliliinerup kingorna atorfeqaannarnissap atorfineqqinnissalluunniit piumasarinissaa naleqqutinngitsuusorinarpat atuutinngilaq.

*Imm. 3.* Pasinapiluttumik kalerriisoq unioqqutitsinerit, tak. § 7, imm. 2, pillugit uppernarsaatinik pissarsinerup imaluunniit paasissutissanut uppernarsaatissanik pissarsiniarnerup kinguneranik pillaatitut akiniarneqartoq taartisiaqarnissamik piumasaqaateqarsinnaavoq. Taartisiap annertussusia Kalaallit Nunaanni suliffeqarnermi atugassaritinneqartut isigalugit aalajangerneqassaaq.

**§ 30.** Pasinapiluttumik kalerriisup matumani inatsit malillugu nalunaaruteqarnermi tamanulluunniit saqqummiussinermi ajoqutissarsisimalluni uppernarsarpagu illuatungerisap ajoquteqalerneq nalunaaruteqarnerup kinguneranik pillaammik akiniutaanngitsoq uppernarsassavaa.

*Imm. 2.* Imm. 1 taamatuttaaq inunnut § 8, imm. 2-mi ilaatinneqartunut suliamut attuumassuteqartillugu atuuppoq.

**§ 31.** Kalaallit Nunaannut pinerluttulerineq pillugu inatsit malillugu pineqaatissinneqarsinnaavoq,

1) § 25-mik piaaraluni mianersuaalliorujussuarluniluunniit unioqqutitsisoq, imaluunniit,

2) piaaraluni paasissutissanik eqqunngitsunik nalunaarutiginnittoq tamanulluunniit saqqummiisoq.

*Imm. 2.* Sulisitsisoq, tak. §§ 9 imaluunniit 16, sulisitsisup kapitalit 3 aamma 4 malillugit pisussaaffimminik eqqortitsinngitsoq Kalaallit Nunaannut pinerluttulerineq pillugu inatsit malillugu pineqaatissinneqarsinnaavoq.

*Imm. 3.* Ingerlatseqatigiiffiit il.il. (inatsisit malillugit inuttut isigineqartut) pinerluttulerineq pillugu inatsimmi kapitali 5 malillugu pinerlussimasutut akisussaatinneqarsinnaapput.

**Kapitali 7**

*Atuutilersitsinermut ikaarsaariarnermullu aalajangersakkat aamma inatsisini il.il allani allannguutit*

**§ 32.** Inatsit 1. juli 2024 atuutilersinneqarpoq.

*Imm. 2.* Kapitali 4 sulisitsisunut namminersortunut 100-t tikillugit sulisulinnut 1. januar 2025 atuutilerpoq.

*Namminersorlutik Oqartussat, ulloq xx. Xx 2023*

**Múte Bourup Egede**

Naalakkersuisut siulittaasuat